**Suflet de mătase**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În palme port un suflet de mătase,

Culori de gheață-n valuri înfășor.

Pe soclul rece, zâmbetele mor,

Pătrunse de-umezeală până-n oase.

Îl mângâi tandru, ca pe-o jucărie,

Prevăd fiorul unui plânset stins.

La tâmple-apusul jarul și l-a nins,

Pândind un răsărit, din inerție.

Resimt bizara sorții-apropiere,

M-acaparează crudul abordor.

Retransformat în clovnul-infractor,

Aștept tăcut o nouă-amnistiere.

Pe-o mare despletită și bolnavă,

Ating timid un colț de infinit,

Din pumnii nopții, răni au răsărit,

Mă zbat în a destinului epavă...